En dansk kulturskat kan være gået tabt i en brand.

Sent lørdag aften gik ild i Søndersted Stubmølle, der er står i Strandparken i Holbæk. Møllen står på Kulturministeriets liste over dansk kulturarv over fredede og bevaringsværdige bygninger, og søndag morgen er det stadig uvis, hvor hårdt møllen er medtaget efter branden.

»Der er omfattende skader på møllen, men det er uvist, hvor meget der er tilbage af den,« siger Henrik Olesen, vagtchef hos Midt- og Vestsjællands Politi.

Politiet arbejder ud fra en teori om, at branden kan være påsat, og er i gang med at afhøre nogle unge, som er set på stedet.

Søndersted Stubmølle i Strandparken i Holbæk, søndag den 21. maj 2017. Søndersted Stubmølle stod lørdag aften i flammer og Midt- og Vestsjællands Politi efterforsker om branden muligvis kan være påsat. Møllen står på Kulturministeriets liste over dansk kulturarv over fredede og bevaringsværdige bygninger. Her beskrives den som et kulturhistorisk værdifuldt eksempel på denne tidlige og relativt sjældne mølletype, ifølge TV2. Fold sammen Læs mere Læs mere

»Vi har anholdt to unge mænd, som vidner har set ved møllen. Den skal vi have afhørt i løbet af dagen, og så må vi se, om de har haft noget med det at gøre,« siger vagtchefen.

Søndersted Stubmølle er bygget omkring år 1700 og er opstillet i Strandparken i Holbæk, fremgår det af kulturarv.dk.

Møllen stod oprindeligt i Butterup nær Tuse vest for Holbæk, men blev i 1875 flyttet 8 kilometer sydpå til Søndersted.

I 1928 blev den ikke længere brugt som mølle, og i 1938 blev den flyttet til Strandparken. Den var - heller ikke før branden - funktionsdygtig som mølle.

Ifølge kulturarv.dk har Søndersted Stubmølle en stor kulturhistorisk værdi som en historisk landbrugsbygning fra tiden, før landbruget blev industrialiseret.

- Hertil kommer, at stubmøllen er et værdifuldt eksempel på denne tidlige og relativt sjældne mølletype, og at møllen står som et væsentligt kulturhistorisk vidnesbyrd om et tidligt stadie i vindteknologiens historie, hedder det på kulturarv.dk.